Részt vett az 1996-os Európa-bajnokságon, ahol a horvátok mind a négy mérkőzésén pályára lépett. A törökök elleni csoportmérkőzésen Alen Bokšićot váltotta 20 perccel a mérkőzés vége előtt és a 86. percben ő szerezte a mérkőzés egyetlen gólját, amivel 1–0 arányban győztek. Két évvel később tagja volt az 1998-as labdarúgó-világbajnokságon szereplő nemzeti csapatnak, ahol nem kis meglepetésre a bronzérmet jelentő harmadik helyet szerezték meg. Csapata mind a hét mérkőzésén lehetőséget kapott. A Németország elleni negyeddöntőben a horvátok 3–0-ra nyertek és ő szerezte a második gólt.